
Antanas Misiūnas gimė 1907 m. gruodžio 5 d. Šiaulių priemiestyje, Pabalių kaime (dabar Ganyklų g.) gausioje bežemio amatininko – dailidės račiaus Prano Misiūno šeimoje. Antanas buvo ketvirtas vaikas šeimoje, joje išaugo septyni broliai ir dvi seserys.  Pasibaigus Pirmajam pasauliniam karui, ir paskelbus Lietuvos Nepriklausomybę Lietuvoje ne iš karto buvo suorganizuotas mokyklų tinklas, todėl A. Misiūnas pradinę mokyklą pradėjo lankyti jau turėdamas 13 m. Ją baigė per du metus.  Vėliau lankė ir 1928 m. baigė Šiaulių gimnaziją. Kadangi šeima gyveno labai neturtingai, laisvu nuo pamokų laiku dirbo Rėkyvos durpyne. 
1928-29 m. A. Misiūnas lankė ir baigė ryšininkų kursus Kaune. 1929 m. įstojo ir bandė studijuoti Kauno VD universitete, tačiau sunkios materialinės sąlygos ir pablogėjusi sveikata privertė universitetines studijas nutraukti.  Baigęs ryšininkų kursus 1929 m. pradeda  dirbti Kauno telefono-telegrafo stotyje, o 1931 m. jo prašymu buvo perkeltas dirbti  į Šiaulių paštą. 1935 m. siunčiamas darbui mechaniko pareigose į Šilutės paštą. 1936 m. vedė 22 metų šiauliškę Magdaleną Stonytę. 1939 m. Klaipėdos kraštą užgrobus Vokietijai Šilutę teko palikti, jis buvo paskirtas RaseiniųTelefono-telegrafo tinklų viršininku,  vėliau Telšių linijų technikinio mazgo viršininku. 1941-44 metais dirbo techniku Linijų statybos organizacijoje Šiauliuose, o iki 1945 m – Šiaulių Ryšių linijų technikinio mazgo viršininko pavaduotoju (viršininkas buvo atsiųstas iš Rusijos). 
1945 m. gale A. Misiūną areštuoja NKVD, jis kaltinamas ryšiais su Lietuvos partizaniniu judėjimu, naktimis tardomas Šiaulių NKVD rūsyje, vėliau - Šiaulių kalėjime,  tačiau fiziškai kankinamas nebuvo.  Kartu suimamas ir tardomas jo jaunesnis brolis Alfonsas. Po kelių savaičių jie perkeliami į Vilniaus Lukiškių kalėjimą, ir netrukus kartu su daugeliu kitų lietuvių iš įvairių Lietuvos vietų kalinių vagonuose išvežami į Vorkutą, Komijos ASSR. Ten jie abu dirba gamykloje, remontuojančioje anglies šachtų elektrotechninius įrenginius.1946 m. pabaigoje nutraukus bylą Antanas paleidžiamas,  o jo brolis grįžo tik po kelerių metų (jis buvo nuteistas kalėti 10 metų, bet buvo paleistas anksčiau termino).
Nors A. Misiūnas nebuvo nuteistas, grižus iš Vorkutos lagerio beveik pusę metų jam buvo kliudoma įsidarbinti, ir tik pasikeitus NKVD Šiaulių skyriaus viršininkui jis galėjo grįžti į savo buvusią darbovietę, ir tai tik techniko pareigose. Inžinieriaus etatą Šiaulių Tarpmiestinėje telefono stotyje jis užėmė po penkerių metų, 1960-63 m. dirbo šios stoties viršininku. 
1967 m. A. Misiūnas išėjo į pensiją, tačiau iki pat 1983 m. darbinės veiklos nenutraukė – dirbo monteriu  Šiaulių Magistralinio Eksploatacinio techninio ryšių mazgo laboratorijoje. 
Nors A. Misiūnas buvo laidinio ryšio specialistas, jis visą laiką domėjosi radiotechnika. Dar būdamas gimnazistu pagamino detektorinį radijo imtuvą, kuriuo paklausyti nesenai pradėjusio veikti Kauno Radiofono ateidavo net artimesni kaimynai. Vėliau eksperimentavo su lempiniais imtuvais, o gyvendamas Šilutėje su vienu bendradarbiu „patyliukais“ paeksperimentavo ir siųstuvėliu. Maždaug tuo metu įsigijo  tiems laikams labai gerą 1937 m. laidos  „Philips“ firmos radijo imtuvą, kurį pavyko išsaugoti per visas karo negandas, naudojosi juo ne vieną dešimtmetį. Dabar tas radijo imtuvas yra Šiaulių Radijo muziejuje. Karo metais, kai naudotis radijo imtuvais buvo draudžiama ir net pavojinga, pasaulio radijo stočių A. Misiūnas klausydavosi savo darbo imtuvu, sumontuotu konservų dėžutėje. Jis mokėjo ir laisvai kalbėjo vokiečių, lenkų ir rusų kalbomis...
Kitas A. Misiūno pomėgis buvo fotografija. Dar prieškario metais jis įsigijo „Zeiss Ikon“ firmos fotoaparatą, pasigamino didintuvą, įsisavino visą fotografijos proceso chemiją. Jis paliko didelį kiekį šeimyninių fotonuotraukų. Šiuo metu tas fotoaparatas yra Vilniaus universiteto Fizikos muziejuje.

1991 metais A. Misiūnas su džiaugsmu sutiko Lietuvos Nepriklausomybės atkūrimą. Jau  būdamas silpnos sveikatos, vos atsigavęs po sunkios operacijos ėjo į Sąjūdžio mitingus, dalyvavo Laisvės kelyje. Deja, atsinaujino sena ir nebepagydoma liga, ir 1991 m. spalio 17 d., kai iki 84 metų buvo likę nepilni du mėnesiai, A. Misiūnas mirė. 2010 m. gegužės 18 d., baigdama 96-sius metus mirė ir jo sutuoktinė, žinoma Šiaulių gėlininkė Magdalena. Abu jie palaidoti Šiauliuose, Ginkūnų kapinėse šeimyniniame kape kartu su Magdalenos tėvais.
Antano Misiūno šeimoje užaugo du sūnūs. Giedrius Albinas Misiūnas, g. 1937 m. balandžio 18 d., fizikas, iki išėjimo į pensiją dirbęs docentu Vilniaus universitete,  ir Audrius Stasys Misiūnas, g. 1939 m. gegužes 8 d., inžinierius technologas Šiaulių televizorių gamykloje, netikėtai miręs 1986 m. birželio 2 d. 
